**VEDTEKTER FOR RAMNES PRIVATE BARNEHAGE A/S**

**§ 1 EIERFORHOLD**

Ramnes Private Barnehage i Tønsberg kommune, eies og drives av selskapet Ramnes Private Barnehage A/S.

Selskapets aksjekapital er kr 101.200, og består av 1012 aksjer av kr. 100,-.

Kjøp og salg av aksjer skal gå gjennom aksjeansvarlig i eierstyret, i prioritert rekkefølge etter venteliste.

Overskudd tilbakeføres til daglig drift.

Ved opphør av selskapet skal eventuelt overskudd tilfalle kommunen etter at aksjekapitalen er tilbakebetalt til aksjonærene.

**§ 2 Formål**

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene. Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetning. Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.» (Lov om barnehager §1)

**§ 3 OPPTAKSMYNDIGHET**

Daglig leder tildeler plasser etter gjeldene lover og opptakskriterier.

Opptaket skjer samordnet med Tønsberg kommune.

**§ 4 Opptakskriterier**

Vi har følgende opptakskriterier i prioritert rekkefølge:

1. Barn med nedsatt funksjonsevne og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd. (jfr. Barnehagelovens § 18) Begrepet nedsatt funksjonsevne omfatter ulike fysiske funksjonsnedsettelser, utviklingshemming, språk- og talevansker, atferdsvansker og psykiske lidelser. En sakkyndig instans må vurdere om barnet har nedsatt funksjonsevne. Krav til dokumentasjon: Sakkyndig uttalelse fra faglig instans slik som lege, helsestasjon, psykolog eller pedagogisk/psykologisk rådgiver ved sosiale eller medisinske institusjoner, statlige kompetansesentre eller fra pedagogisk-psykologisk tjeneste i kommunen (PPT) som fastslår at barnet har en slik nedsatt funksjonsevne at fortrinnsretten er utløst. Vedtak fra barnevernet.

2. Barn som kommer fra familier som har store belastninger, slik som sykdom eller funksjonshemming. Krav til dokumentasjon: Skriftlig uttalelse fra lege, helsestasjon, barnevern, psykolog eller pedagogisk/psykologisk rådgiver ved sosiale- eller medisinske institusjoner, statlige kompetansesentre eller fra pedagogisk-psykologisk tjeneste i kommunen (PPT).

3. Aksjonærer

1. Barn fra samme husstand
2. Personalbarn

6. Barn i fra nærliggende områder

1. Prioritere gutter/jenter til beste for barnegruppens behov

Daglig leder har ansvaret for at det blir en best mulig sammensatt barnegruppe mht alder og kjønn.

Det opptas barn i alderen 0-6 år i det antall som til enhver tid er godkjent.

**§ 5 OPPTAKSPERIODE OG OPPSIGELSESTID**

Barnehageåret varer f.o.m. 1. august t.o.m. 31. juli. Barn som får plass i barnehagen, beholder denne til 31. juli det året de begynner på skolen. Ved flytting til annen kommune kan barnet beholde sin plass i barnehagen ut påbegynte halvår.

Oppsigelsesfrist er to måneder, med virkning fra 1. i påfølgende måned. Det må betales for plassen i oppsigelsestiden. Dersom oppsigelsestiden går ut over 15. mai skal det betales ut barnehageåret. Mislighold av kontrakten, slik som manglende betaling eller annet brudd på barnehagenes vedtekter kan føre til at barnet mister plassen.

**§ 6 FORELDREBETALING**

Foreldrebetalingen vil være lik statens satser.

Foreldrerådet kan bestemme og øke foreldreinnbetalingen, dersom barnehagen tilbyr ekstraordinær service/tilbud.

Betalingen skjer forskuddsvis den 1. hver måned. Det betales for 11 måneder per år.

Aksjeeiere med minst 40 aksjer får kr.100 i reduksjon pr. måned for et barn i 100 %.

Det gis 30 % søskenmoderasjon for barn nr. to og 50 % for barn nr. tre, dog slik at reduksjonen blir gitt på det tilbudet som koster foreldrene minst.

Dersom det ikke er betalt for opphold innen 8 dager etter forfall, sendes purring. Dersom den nå ikke betales, sendes saken til eierstyret som avgjør om barnet mister plassen.

Foreldre som får sine barn inn i barnehagen er skyldig å yte dugnadsinnsats tilsvarende 5 timer for 100 % plass, subsidiært å betale kr. 400 per. time.

**§ 7 ÅPNINGSTIDER/FERIER**

Barnehagens åpningstider skal være innenfor kl. 07.00 til 16.45.

Barnehageåret begynner i august.

Barnehagen er stengt: jule- og nyttårsaften, fra kl. 12.00 onsdag før skjærtorsdag, uke 29 og 30.

Barnehagen kan stenge dersom det er påmeldt færre enn 15 barn. I feriene kan vi samarbeide med Linnestad barnehage.

Barnehagen er stengt inntil 5 virkedager for planlegging.

Alle barn skal ha 3 ukers sammenhengende sommerferie. Fjerde ferieuke tas på planleggingsdagene.

**§ 8 STYRINGSVERKET I BARNEHAGEN**

EIERSTYRET

Aksjeselskapet Ramnes Private Barnehage A/S drives av et eierstyre som er valgt av aksjeeierne på selskapets generalforsamling.

Styret består av leder og 5 styremedlemmer, inklusiv daglig leder.

Styremedlemmer velges for to år av gangen.

Styreleder velges i Generalforsamling.

Styret har vedtaksrett ved minimum 4 styremedlemmer til stede.

Pedagogiske ledere kan delta på møtene med uttalerett, men ikke stemmerett.

Styret har det økonomiske ansvaret og er arbeidsgiver.

Styret skal følge loven som er gitt for aksjeselskap.

Styret skal til enhver tid følge de lover og regler som myndighetene fastsetter vedrørende barnehager.

Tillitsvalgt for de ansatte inviteres til styremøtene der de har uttalerett, men ikke stemmerett. Det gis ikke lønnskompensasjon til tillitsvalgte for deltagelse på møtene.

Eierstyret har ikke dugnadsplikt.

FORELDRERÅD

Foreldrerådet består av alle foreldre/foresatte til barna.

Foreldrerådet skal fremme samarbeid mellom hjem og barnehage.

Foreldrerådet skal forelegges saker som er viktig for deres forhold til barnehagen.

Første foreldremøte skal avholdes i løpet av høsten. Da velges foreldrekontakt.

**§ 9 ANSETTELSER**

Selskapets daglige leder ansetter personalet.

**§ 10 HELSEMESSIGE FORHOLD**

Når barnet begynner i barnehage skal det legges fram en erklæring om barnets helse. Barnehagene følger folkehelseinstituttets retningslinjer ved sykdom.

https://www.fhi.no/sv/barnehage/nar-ma-barnet-vare-hjemme-fra-barne/

**§ 11 TAUSHETSPLIKT OG OPPLYSNINGSPLIKT**

Personalet i barnehagen er underlagt taushetsplikt. Uten hinder av taushetsplikt har personalet opplysningsplikt til sosialtjenesten, den kommunale helse- og omsorgstjenesten og barneverntjenesten. Dette er regulert i Lov om barnehager §§ 20, 21 og 22.»

**§ 12 AREALUTNYTTELSE**

Ramnes private barnehage AS følger til enhver tid det totale godkjente leke – og oppholdsarealet som er godkjent av Tønsbergkommune. Vi følger normen på 4 m2 pr. barn over 3 år og 5,3 m2 pr. barn under 3 år.

**§ 13 GENERALFORSAMLING**

Generalforsamlingen skal innkalles med 14 dagers skriftlig varsel og avholdes innen 6 måneder etter utgangen av hvert regnskapsår.

Saksliste for den ordinære generalforsamlingen:

1. Valg av møteleder og referent blant møtende aksjeeiere
2. Fortegnelse over aksjeeierne på møtet (antall aksjer/stemmer)
3. Valg av aksjonær til å underskrive protokollen ved siden av møteleder
4. Godkjennelse av årsregnskapet og årsberetningen, herunder dekning av underskudd/anvendelse av overskudd
5. Valg av styreleder og styremedlemmer.
6. Saker til behandling og endring av selskapets vedtekter

Vedtektsendringer skal godkjennes av generalforsamlingen med minimum 2/3 flertall av de fremmøtte stemmene.

Ekstraordinær generalforsamling skal innkalles når revisor eller aksjeeiere som representerer minst en tidel av aksjekapitalen skriftlig krever det.

Styret kan bestemme at det kalles inn til ekstraordinær generalforsamling.

**§ 14 FORSIKRING**

Ulykkesforsikring for barna er ivaretatt av Ramnes Private Barnehage A/S i henhold til gjeldene lover og regler.

**§ 15 Politiattest**

Personalet i barnehagen har levert tilfredsstillende politiattest, i henhold til krav i Lov om barnehager §19.

**§ 16 SAMARBEIDSUTVALG**

Ramnes Private Barnehage’s samarbeidsutvalg består av 3 medlemmer, hvorav 1 representant fra foreldrene, 1 fra eier, 1 fra personal. Daglig leder er sekretær for samarbeidsutvalget uten stemmerett.